Et ældre ægtepar mistede torsdag eftermiddag livet, da de kørte frontalt sammen med en modkørende bil på Alsvej mellem Hadsund og Visborg. Ægteparret, der blev dræbt ved ulykken, kørte i vestlig retning ad Alsvej da de af ukendte årsager kom over i den venstre vejbane. Her kolliderede de frontalt med en modkørende bil. Det ældre ægtepar omkom i ulykken. I den modkørende bil kørte et ægtepar fra Middelfart. De blev efter ulykken hastet til Aalborg Universitetshospital i henholdsvis helikopter og i ambulance med politieskorte. De første meldinger gik på, at de havde pådraget sig svære kvæstelser. Efterfølgende har Nordjyllands Politi i en pressemeddelelse oplyst, at passageren i den modkørende bil slap forholdsvis uskadt fra ulykken mens førerens kvæstelser ikke er livstruende. De pårørende er underrettet.

Opsummering:
To personer omkom, da to biler stødte frontalt sammen på Alsvej ved Hadsund. To andre er kvæstet og bragt til hospitalet.